Predkladacia správa
Vypracovanie návrhu Legislatívneho zámeru zákona o štátnom programe podpory rozvoja bývania vyplýva z Plánu legislatívnych úloh vlády na rok 2003.
V programovom vyhlásení sa súčasná vláda zaviazala pokračovať v podpore rozvoja bývania v súlade s možnosťami štátneho rozpočtu. Zároveň zámerom vlády je prehodnotenie dnešných systémov a navrhnutie efektívnejších.
Predložený návrh legislatívneho zámeru hodnotí poskytovanie podpory na rozvoj bývania Ministerstvom výstavby a regionálneho rozvoja SR. Z rozboru vyplýva, že na rozdiel od úverových systémov je poskytovanie dotácií upravené len uzneseniami vlády SR a nadväzne rezortnými predpismi. Vzhľadom na to, že ide o poskytovanie verejných zdrojov je potrebné upraviť poskytovanie podpory na základe zákona, ktorý upraví pravidlá jej poskytovania. Štátna podpora rozvoja bývania musí súčasne plniť ciele v oblasti sociálnej politiky, stimulácie ekonomického rozvoja a rastu súkromných zdrojov do rozvoja bývania a rozvoja trhu s bytmi.
Navrhovaná právna úprava bude riešiť štátnu podporu rozvoja bývania pre oblasť sociálneho bývania, pričom vymedzí postavenie sociálneho bývania na Slovensku a zosúladí ho s podmienkami upravenými v Európskej únii. Pre obstarávanie nájomných bytov vo verejnom nájomnom sektore sa navrhuje zachovať poskytovanie dotácie do obstarávacích nákladov a dotácie na úhradu časti úrokovej sadzby úveru poskytnutého na obstaranie predmetného bývania.
Ďalšou časťou materiálu je návrh na novelizáciu zákona č. 124/1996 Z. z. o Štátnom fonde rozvoja bývania v znení neskorších predpisov. Predmetná novela nadväzuje na reformu verejnej správy, v rámci ktorej bude k 1.1.2004 zrušené okresné úrady. Podľa doteraz platného znenia tohto zákona okresné úrady prijímajú žiadosti o poskytnutie podpory z prostriedkov Štátneho fondu rozvoja bývania. Predmetom novelizácie bude aj riešenie poskytovanie podpory do oblasti sociálneho bývania a súčasne sa zúži rozsah účelov podpory. Pre výraznejšie zapojenie súkromných zdrojov do rozvoja bývania sa zároveň navrhne zaviesť nový druh podpory, ktorým budú záruky za úvery pre fyzické osoby zabezpečujúce si bývanie spĺňajúce podmienky sociálneho bývania. 
V rámci medzirezortného pripomienkového konania uplatnili zásadné pripomienky Ministerstvo práce, sociálnych vecí a rodiny SR a Ministerstvo obrany SR. Ministerstvo výstavby a regionálneho rozvoja SR akceptovalo zásadnú pripomienku Ministerstva práce, sociálnych vecí a rodiny SR. Navrhnutý legislatívny zámer zákona je orientovaný prioritne na zabezpečenie bývania občanov s nízkymi príjmami. Nakoľko k prioritám štátu v oblasti bývania patrí aj starostlivosť o existujúci bytový fond návrh rieši aj túto oblasť, ale dotáciou len v časti, ktorá má vzťah k bezpečnosti občanov. Požiadavka na prednostné riešenie bývania detí z detských domovov po skončení starostlivosti v týchto zariadeniach je doplnená v návrhu. 
K požiadavke Ministerstva obrany SR na doplnenie podprogramu obstarávania služobných bytov pre zamestnancov štátnej správy sa uskutočnilo rozporové konanie, na ktorom sa objasnili problémy a Ministerstvo obrany SR netrvá na uplatnenej zásadnej pripomienke.
Vzhľadom na uvedené bol materiál predložený na rokovanie legislatívnej rady vlády SR bez rozporov.
Návrh Legislatívneho zámeru zákona o štátnom programe podpory rozvoja bývania bol dňa 17. 6. 2003 predmetom rokovania Legislatívnej rady vlády Slovenskej republiky. Legislatívna rada po prerokovaní návrhu legislatívneho zámeru odporučila návrh dopracovať podľa jej pripomienok a odporúčaní a na rokovanie vlády predložiť jeho nové, upravené znenie. V nadväznosti na prijaté pripomienky a odporúčania bol materiál dopracovaný a upravenej podobe sa predkladá na rokovanie vlády Slovenskej republiky.
Predmetný materiál bol dňa 19. 6. 2003 prerokovaný aj v tripartitnej Rade v odvetví výstavby a stavebníctva, na ktorom partneri (zástupcovia zamestnávateľov a odborárov) požadovali, aby štátna podpora pre rozvoj bývania bola uplatňovaná aj v nepriamej forme, t.j. daňovou stimuláciou. Ministerstvo výstavby a regionálneho rozvoja SR na základe tejto pripomienky a aj na základe schválenej Koncepcie štátnej bytovej politiky v rámci medzirezortného pripomienkového konania k návrhu zákona o dani z príjmov uplatnilo zásadné pripomienky. V rámci týchto pripomienok ministerstvo navrhlo konkrétne formy a druhy daňových úľav pre podporu výstavby a obnovy bytového fondu.